ประกาศการประปาส่วนภูมิภาค เรื่อง การออกพันธบัตรการประปาส่วนภูมิภาค พ.ศ. 2537 ครั้งที่ 2

ประกาศการประปาส่วนภูมิภาค

ประกาศการประปาส่วนภูมิภาค
เรื่อง
การออกพันธบัตรการประปาส่วนภูมิภาค
พ.ศ. ๒๕๓๗ ครั้งที่ ๒[๑]

อาศัยอำนาจตามความในมาตรา
๗ (๙) และมาตรา ๔๘ (๓) แห่งพระราชบัญญัติการประปาส่วนภูมิภาค พ.ศ. ๒๕๒๒
และโดยความเห็นชอบของคณะรัฐมนตรี ผู้ว่าการการประปาส่วนภูมิภาค จึงขอประกาศให้ทราบว่า

ข้อ
๑  การประปาส่วนภูมิภาค
จะทำการกู้ยืมเงินโดยวิธีออกพันธบัตร

ข้อ
๒  พันธบัตรนี้มีชื่อเรียกว่า พันธบัตรการประปาส่วนภูมิภาค
พ.ศ. ๒๕๓๗ ครั้งที่ ๒

ข้อ
๓ 
พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ
๔  พันธบัตรนี้เป็นพันธบัตรชนิดระบุชื่อผู้ถือ

ข้อ
๕  พันธบัตรนี้มีมูลค่าที่ออกจำนวนรวม
๕๐๐ ล้านบาท (ห้าร้อยล้านบาทถ้วน) แบ่งออกเป็นจำนวน ๕๐๐,๐๐๐ หน่วย (ห้าแสนหน่วย)
โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ
๖  พันธบัตรนี้มีกำหนดไถ่ถอนคืน ๗ ปี
นับแต่วันที่ออกพันธบัตร เป็นการไถ่ถอนครั้งเดียวเต็มตามจำนวนที่ออก
และไม่มีการไถ่ถอนก่อนกำหนด

ข้อ
๗  วันออกพันธบัตร คือวันที่ ๒๐
กรกฎาคม พ.ศ. ๒๕๓๗

ข้อ
๘  วันไถ่ถอนพันธบัตร คือ วันที่ ๒๐
กรกฎาคม พ.ศ. ๒๕๔๔ แต่ถ้าตรงกับวันหยุดทำการของการประปาส่วนภูมิภาค
หรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ
๙ 
พันธบัตรนี้มีดอกเบี้ยในอัตราร้อยละ ๙.๑๙ ต่อปี
คำนวณจากมูลค่าของพันธบัตรโดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับตามจำนวนที่เกิดขึ้น
เศษของหนึ่งสตางค์ให้ปัดทิ้ง

ข้อ
๑๐ 
การประปาส่วนภูมิภาคจะชำระดอกเบี้ยให้แก่ผู้ถือกรรมสิทธิ์ในพันธบัตรตามกำหนดเวลาดังนี้
๑๐.๑
ดอกเบี้ยงวดแรก ชำระในวันที่ ๒๐ มกราคม พ.ศ. ๒๕๓๘
๑๐.๒
ดอกเบี้ยงวดต่อไปชำระ ทุก ๆ ๖ เดือน ทุก ๆ วันที่ ๒๐ กรกฎาคม และวันที่ ๒๐ มกราคม
ของทุกปีตลอดเวลาที่พันธบัตรยังมีอายุอยู่
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๑๐.๔
ถ้าวันครบกำหนดชำระดอกเบี้ยดังที่ระบุในข้อ ๑๐.๑ และ ๑๐.๒
ตรงกับวันหยุดทำการของการประปาส่วนภูมิภาค หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ
๑๑  การโอนกรรมสิทธิ์
หรือการจำนำพันธบัตรนี้ ให้ทำโดยวิธีจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้
การโอนกรรมสิทธิ์ หรือการจำนำพันธบัตรจะกระทำในระหว่างระยะเวลาหนึ่งเดือนก่อนวันครบกำหนดวันชำระดอกเบี้ยตามข้อ
๑๐ และวันไถ่ถอนพันธบัตรตามข้อ ๘ มิได้ เว้นแต่นายทะเบียนจะเห็นสมควร

ข้อ
๑๒ 
กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ
๑๓ 
พันธบัตรนี้มิให้ถือว่าฉบับใดสมบูรณ์ เว้นแต่พนักงานเจ้าหน้าที่ธนาคารแห่งประเทศไทยซึ่งผู้ว่าการการประปาส่วนภูมิภาคแต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้น

ข้อ
๑๔ 
พันธบัตรนี้จำหน่ายแก่สถาบันการเงินและบุคคลทั่วไปไม่จำกัดประเภทบุคคล
และสัญชาติ โดยวิธีเปิดให้จองซื้อก่อนวันออกพันธบัตร

ข้อ
๑๕  การประปาส่วนภูมิภาคมอบหมายให้
บริษัทเงินทุนหลักทรัพย์ กรุงไทยธนกิจ จำกัด (มหาชน), บริษัทเงินทุนหลักทรัพย์
คาเธ่ย์ทรัสต์ จำกัด, บริษัทเงินทุนหลักทรัพย์ ธนพล จำกัด (มหาชน),
บริษัทเงินทุนหลักทรัพย์ บุคคลัภย์ จำกัด, บริษัทเงินทุนหลักทรัพย์
มหาสมุทร จำกัด, บริษัทเงินทุนหลักทรัพย์ วอลล์สตรีท จำกัด (มหาชน),
บริษัทเงินทุนหลักทรัพย์ สหธนกิจไทย จำกัด (มหาชน),
บริษัทเงินทุนหลักทรัพย์เอ็มซีซี จำกัด (มหาชน),บริษัทเงินทุนหลักทรัพย์ เอส ซี
เอฟ จำกัด (มหาชน) เป็นผู้จัดการจัดจำหน่าย และประกันการจำหน่ายพันธบัตรนี้
และจัดการอื่น ๆ ที่จำเป็นเพื่อผลประโยชน์ในการนี้

ข้อ
๑๖  รายละเอียดขั้นตอน วิธีการ
และหมายกำหนดการเปิดให้จองซื้อพันธบัตรนี้ตลอดจนขั้นตอนและวิธีการจัดสรร
และวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตรหรือได้รับจัดสรรในการจองซื้อพันธบัตรไม่เต็มตามความประสงค์ให้เป็นหน้าที่ของบริษัทผู้จัดการจัดจำหน่ายและประกันการจำหน่ายพันธบัตร
เป็นผู้กำหนด

ข้อ
๑๗ 
พันธบัตรนี้ใช้เป็นหลักทรัพย์ค้ำประกันในการประมูลงานกับการประปาส่วนภูมิภาคได้

ข้อ
๑๘  ธนาคารแห่งประเทศไทย
ทำหน้าที่รับผิดชอบ ในการเป็นนายทะเบียนและตัวแทนจ่ายเงินพันธบัตร และจัดการอื่น ๆ
ที่จำเป็นเพื่อผลประโยชน์ในการนี้

ข้อ
๑๙ 
ธนาคารแห่งประเทศไทยจะส่งมอบใบพันธบัตรให้แก่ผู้ถือกรรมสิทธิ์ในพันธบัตรภายในกำหนด
๔๕ วัน นับแต่วันออกพันธบัตร

ประกาศ ณ วันที่ ๒๐
กรกฎาคม พ.ศ. ๒๕๓๗
วิศิษฐ์  หล่อธีรพงศ์
ผู้ว่าการ
การประปาส่วนภูมิภาค

อัมภิญา/พิมพ์
๘ มกราคม ๒๕๕๑

ปฐมพร/จัดทำ
๑๔ มกราคม ๒๕๕๑

สุเมธ/ปรับปรุง
๒๒ มิถุนายน ๒๕๕๘

[๑] ราชกิจจานุเบกษา
เล่ม ๑๑๑/ตอนพิเศษ ๓๑ ง/หน้า ๔๒/๒๘ กรกฎาคม ๒๕๓๗